Der er lagt op til godt og vel fem timers direkte tv, når der i dag lørdag køres Aalborg MTB Marathon. Lørdag sendes der også mere end 5 timers direkte cykelløb på TV2 Nord Salto. Her er racercyklerne skiftet ud med mountainbikes, når Danmarks største MTB-løb køres i Aalborg. Omkring 4000 cykelryttere er med til start i årets udgave af Aalborg MTB Marathon, hvor rytterne kører 100, 55 eller 31 kilometer. Fra klokken 9.45 kan man følge de mange ryttere, som sendes af sted ud i bakkerne omkring Aalborg. Her venter der rytterne en hård rute, som blandt andet køres i Lundby Krat, Kongshøj og Gug Alper. Den store finale er på Signalbakken i Vejgaard efter godt 100 kilometer. Ude på ruten følger kameraholdene de mange ryttere, og TV2 Nords Saltos reportere er i hælene på rytterne på de seje stigninger og i depoterne og selvfølgelig helt i mål, så der vil være masser af interviews med ryttere og publikum gennem den mere end 5 timer lange transmission fra løbet. Løbet kommenteres af TV2 Nords Hans Christian Lauritzen og den erfarne MTB-rytter Peter Noritaka Andersen. På ruten er reporterne Mette Kristensen og Kresten Mosbæk. Der er fuldstændig udsolgt til løbet, som også har mange udenlandske deltagere. 540 ryttere fra primært Norge, men også fra blandt andet Sverige, Belgien og Holland, blander sig med de mange danske og nordjyske ryttere, der kaster sig ud i strabadserne for at kæmpe mod sig selv og hinanden. - Løbet har tradition for at tiltrække vores nordiske naboer, men i år har ekstra mange sat kryds i kalenderen og valgt at skyde deres MTB sæson i gang i Aalborg, siger formand for DGI Nordjylland Palle Fogh. Med 4000 deltagere sætter løbet deltagerrekord, og samtidig er antallet af udenlandske ryttere det højeste nogensinde. For nogle handler det givetvis om podieplaceringer, men for mange handler det lige så meget om at udfordre sig selv, og for DGI er det vigtigste, at alle deltagere får en rigtig god oplevelse. Et af de vigtigste formål med at afholde så store events, er at støtte op om nordjysk foreningsliv.

Opsummering:
Er du til cykling, men uden det store behov for selv at træde i pedalerne, så kan du godt sætte dig til rette foran tv-skærmen og slå over på TV2 Nord Salto.